  HÁZIREND
A Tatai Fényes Napközi Tábort Tata Város Önkormányzata - a Tatai Városkapu Közhasznú Zrt. –t megbízva- azért üzemelteti, hogy segítséget nyújtson azoknak a családoknak, szülőknek, akik gyermekük felügyeletét a nyári szünetben nem tudják megoldani.
A TÁBOR IDŐTARTAMA
2026. június 22. (hétfő) - augusztus 19. (szerda)
TÉRÍTÉSI DÍJ: 4.600 Ft/nap/fő
Befizetés helye: Tatai Művelődési Központ Információs szolgálata
(Tata, Váralja u. 4.)
Jelentkezési határidő: 2026. június 12-ig
Befizetés kezdete: 2026. június 16-án 13-16-ig; június 17-én 15-18-ig
Ezután: június 25-től minden csütörtökön 15:00-17:00-ig és pénteken 7:00-8:00-ig lehet befizetni a következő heti étkezés díját (természetesen több napi, heti is egyszerre fizethető) 
Fontos a befizetési időpontok betartása! A Tatai Művelődési Központ csak ezekben az időpontokban lesz nyitva.
Telefonos elérhetőség: Glászné Harmados Magdolna, főszervező 30/6910044

A TÁBORBAN VALÓ RÉSZVÉTEL FELTÉTELE A HÁZIREND ELFOGADÁSA!
A tábort igénybe vevő gyermek szülője, gondviselője a jelentkezési lap aláírásával igazolja, hogy a Házirend tartalmát megismerte és benne foglaltak betartását gyermekére, illetve magára nézve kötelezőnek elfogadja.
A Táborozók és a Táborvezetők közös érdeke, hogy mindenki számára kellemesen és biztonságosan teljen a tábor, ezért az alábbi szabályok betartása valamennyi táborozó számára kötelező:
1. A nyári napközit igénybe vevő gyermek felelős saját és társai testi épségéért, a kulturált viselkedés, a házirend, a szabályok és az utasítások betartásáért.
2. Az elfogadhatatlan tábori magatartás szóbeli figyelmeztetést, a szülő írásbeli értesítését, illetve ismétlődő vagy súlyos vétség esetén a nyári napköziből való kizárást vonhatja maga után.                 
3. A táborozók a tábor területét minden esetben csak felügyelő felnőtt engedélyével hagyhatják el!
4. Súlyos vétségnek minősül a saját, más táborozó, a felügyelők – tábor területén kívüli programok esetén más személyek – testi épségének szándékos veszélyeztetése, a verekedés, a másik ember emberi méltóságának megsértése (a sorozatosan előforduló, illetve durva tiszteletlenség), a szándékos rongálás. Ezek a vétségek minden esetben felelősségre vonást vonnak maguk után. A szabályszegő a 2. pontban foglaltak szerint legvégső esetben eltanácsolható a táborból.
5. A gyermekek a táborba érkezhetnek és távozhatnak önállóan és szülői kísérettel. Amennyiben a gyermek önállóan közlekedik, illetve egyedül vagy más rokonnal, ismerőssel hazaengedhető, a szülő köteles erre írásbeli engedélyt adni és azt a táborvezetőnek vagy a főszervezőnek átadni. Engedély hiányában a gyermeket a táborból nem tudjuk hazaengedni.
6. Gyülekező a Tatai Művelődési Központban van reggel 7-7.45-ig. Ekkor közösen az autóbusz pályaudvarra mennek a gyerekek a táborvezető és a felügyelők kíséretében. Onnan a 8 órakor induló 3. számú helyi járattal mennek ki a Fényes Fürdő területén található napközis táborba és délután 16 órakor jönnek onnan vissza. A művelődési ház előtt adják át a felügyelők a gyermekeket az érte érkező felnőtteknek 16.15-16.30-ig. 
7. Az utazáshoz szükséges: érvényes, 2025-es matricával ellátott Tata Kártya vagy bérlet. Diákigazolvány felmutatásával havi bérlet vásárolható a buszpályaudvaron.
8. A gyermekek hiányzását, illetve többlet napok igénybevételét 1 nappal korábban jelezni kell a tábor szervezőjének a 30/691-00-44-es telefonszámon minden délelőtt 9 óráig. Az étkezés csak így mondható le illetve biztosítható. Ha a szülő nem tesz eleget bejelentési kötelezettségének, a gyermek a táborból kizárásra kerülhet és a befizetett napidíj visszatérítésére nincs lehetőség.
9. A napköziben csak egészséges gyermek tartózkodhat. Betegség miatti hiányzás után a táborba csak orvosi igazolással térhet vissza a gyermek. A dokumentum hiánya esetén a gyermek aznap nem maradhat a táborban. A táborba jelentkezéskor a szülő felelősségvállalási nyilatkozatot ír alá, hogy gyermeke egészséges és közösségbe mehet. Amennyiben a gyermeken tábori tartózkodás alatt nap közben bármilyen megbetegedés tüneteit észleli a táborvezető, haladéktalanul tájékoztatja a szülőt, hogy mielőbb gondoskodhasson gyermeke hazaviteléről és orvosi ellátásáról. 
10. A gyermekek joga és kötelessége a tábor helyiségeit, berendezését, eszközeit, a játékokat, a tábor területén, illetve külső helyszíneken tartott foglalkozásokon, az ott érvényben lévő szabályoknak megfelelően, a rendelkezésére bocsátott eszközöket rendeltetésszerűen használni. Bárminemű szándékos károkozás (pl. kerítésbontás) szóbeli majd írásbeli figyelmeztetést, végső esetben eltanácsolást, illetve minden esetben anyagi kártérítést von maga után. A tábor területe tisztaságának megőrzése minden táborban tartózkodónak kötelessége!       
11. A táborba nagyobb értékű tárgyak, felszerelések (pl. óra, ékszer, laptop, telefon, technikai eszköz, értékes játékok stb.) hozatala nem ajánlott. A behozott értéktárgykért a táborvezetés nem tud felelősséget vállalni.   
12. Valamennyi táborozó testi épségének megőrzése érdekében TILOS a tábor területére, illetve a területén kívüli, szervezett foglalkozásokra vagy rendezvényekre behozni minden olyan tárgyat és anyagot, amelyek veszélyesek lehetnek az életre, egészségre és testi épségre, beleértve a tűzgyújtásra alkalmas eszközöket.   
13. A gyermekek öltözéke feleljen meg a napi várható időjárásnak. Ajánlott a nyári fejfedő, váltóruha és esőkabát. Ajánlott fürdőruha, törölköző, és naptej csomagolása.
14. A gyermeknél igény szerint legyen zsebkendő vagy papír zsebkendő.
A TÁBOR NAPIRENDJE
7.00-7.45 	Gyülekező a Tatai Művelődési Központban, majd indulás a pályaudvarra.
9.00-10.00	Kézmosás, sorakozó, névsorolvasás, napi program ismertetése, tízórai elfogyasztása.
12.00-13.30 	Ebéd (létszámtól függően esetleg több turnusban)
15.00-         	Kézmosás, uzsonna.
15.50-         	Indulás a helyi járati busszal vissza a Művelődési Központhoz.

